Ki kicsoda Martfűn – Helyzetjelentés, 2018. június
Két hónappal ezelőtt városunk honlapján, valamint a Martfű Közéleti Magazinban jelent meg a helyzetjelentés, amely a Ki kicsoda Martfűn címmel tervezett kiadvány megvalósításával kapcsolatos várakozásainkat fogalmazta meg: 
„…. a kérdőív kitöltése önkéntes. A kiadvány megjelenéséhez azonban szükséges, hogy a felkért személyek túlnyomó többsége visszaküldje a kérdőívet, a szükséges mellékletekkel együtt. 
Tehát még várjuk a kitöltött kérdőívek, arcképek, nyilatkozatok visszaérkezését, abban a reményben, hogy kiadványunk megfelel a kitűzött célnak: annak, hogy bemutassa a jelen és az utókor számára a város személyekhez köthető értékeit, megörökítse a kiadvány hiányában feledésre ítélt értékeket és érdemeket, segítse a jövő helytörténészeinek munkáját.”
A visszaérkezett kérdőívek fontos dokumentumai lehetnének fiatal városunk történelmének. A jövő tisztánlátása érdekében ismernünk kell a múltat s felelősek vagyunk a jelenért. Amit nem örökítünk meg, elveszhet az idő homályában. Az idő a legnagyobb úr: a feledés veszélyezteti a tisztánlátást, a tiszteletadást, a méltó emlékezést. Nagyon sokan örömüket fejezték ki a tervezett kiadvány kapcsán, megértve a kezdeményezők szándékát.
Mindezek ellenére nagyon magas azon személyek száma, akiket nem tudtunk elérni, továbbá igen sokan sajnos nem fordítottak figyelmet sem a válaszadásra. Olyan felkért személyek is voltak, akik jelezték, hogy nem kívánnak részt venni – megjelenni a kiadványban: ezzel kifejezve, hogy nem tartják szükségesnek egy ilyen könyv kiadását. 
[bookmark: _GoBack]A fentieket átgondolva fogalmaztam meg májusban közzétett helyzetjelentésemet. A május végén tartott bizottsági ülésünkre készített előterjesztésben pedig javaslatot tettem arra, hogy fejezzük be a kiadvány előkészítésével kapcsolatos munkát s tekintsünk el a könyv megjelentetésétől. 
A bizottsági ülésen viszont a hozzászólók mindegyike a munka folytatását javasolta, így a kiadvány előkészítése tovább folytatódhat: tovább szorgalmazzuk a kérdőívek beérkezését - bízunk abban, hogy aki eddig, bármi ok miatt nem küldte vissza a szükséges anyagot, bátran küldje most! Szükséges az adatközlők közreműködése, támogatása, segítsége! Törekszünk arra, hogy tartalmas, értékes, informatív kiadvány készüljön el, még akkor is, ha az eredetileg tervezett határidőből esetleg kicsúszunk. 
Minden adatközlőnek, segítőnek köszönjük közreműködését!

